**Veľká cena Singapuru 2022** (angl. **Formula 1 Singapore Airlines Singapore Grand Prix 2022**) sa uskutočnila 2. októbra 2022 na pretekárskom okruhu Marina Bay Street Circuit v mestskom štáte Singapur. Boli to sedemnáste preteky sezóny 2022 Majstrovstiev sveta Formule 1 a prvá Veľká cena Singapuru od roku 2019, potom ako predchádzajúce dva ročníky boli zrušené kvôli pandémii koronavírusu.

Pred Veľkou cenou Singapuru oznámila Formula 1 svoj kalendár pretekov na sezónu 2023 s rekordným počtom 24 Veľkých cien, vrátane návratu do Číny a Kataru, ako aj prvej Veľkej ceny Las Vegas od roku 1982. Bolo tiež potvrdené, že počnúc sezónou 2023 sa bude každoročne konať šesť šprintových pretekov. Zároveň bolo oznámené, že Veľká cena Monaka bude súčasťou kalendára až do roku 2025.

Yuki Tsunoda a Guanyu Zhou boli svojimi tímami Scuderia AlphaTauri a Alfa Romeo Racing potvrdení aj pre sezónu 2023, takže za ne budú pretekať aj v nasledujúcej sezóne.

Fernando Alonso sa na Veľkej cene Singapuru zúčastnil svojich 351. pretekov, čím prekonal rekord v počte štartov na Veľkej cene, ktorý držal Kimi Räikkönen. Po tom, čo musel zo zdravotných dôvodov vynechať Veľkú cenu Talianska, sa Alexander Albon vrátil do kokpitu na tieto preteky.

Max Verstappen viedol pred pretekmi v priebežnom poradí jazdcov pred Charlesom Leclercom a Sergiom Pérezom.

Priebeh kvalifikácie
--------------------

Charles Leclerc získal pole position pred Sergiom Pérezom a Lewisom Hamiltonom vo veľmi tesnej kvalifikácií, keď prvú trojicu delilo len 0,054 sekundy. Max Verstappen skončil až ôsmy po tom, čo musel prerušiť svoje rýchle kolo, pretože inak by nemal dostatok paliva na technickú kontrolu FIA, čo by malo za následok jeho diskvalifikáciu.

Priebeh pretekov
----------------

Sergio Pérez vyhral Veľkú cenu pred oboma jazdcami tímu Ferrari Charlesom Leclercom a Carlosom Sainzom. Pre mexického pretekára to bolo druhé víťazstvo v sezóne a celkovo štvrté v kariére.

Kvôli silnému dažďu musel byť štart pretekov odložený o viac ako hodinu. Keď prestalo pršať, preteky napokon odštartovali. V čase štartu bola trať ešte čiastočne veľmi mokrá, čiastočne vlhká a klzká. Najlepšie si s tým poradil Sergio Pérez, ktorý na štarte predbehol Charlesa Leclerca, Carlos Sainz sa tiež posunul o jednu pozíciu na tretie miesto. Líder svetového šampionátu Max Verstappen naopak zle odštartoval a klesol až na 12. miesto. V týchto náročných podmienkach bolo mimoriadne ťažké predbiehať a vodiči boli mimoriadne blízko k incidentom, ako sú kolízie a nehody. V 9. kole sa po kolízii medzi Guanyu Zhou a Nicholasom Latifim prvýkrát objavilo na trati bezpečnostné vozidlo. Verstappen sa medzitým posunul na deviate miesto.

V 20. kole museli byť preteky opäť neutralizované po tom, čo Fernando Alonso musel odstaviť svoj monopost Alpine na trati kvôli poruche motora. George Russell to využil a ako prvý jazdec prezul na pneumatiky do sucha, keďže trať čím ďalej tým viac osychala. Angličan mal spočiatku vážne problémy udržať svoje auto na trati, ale približne od 30. kola sa jeho časy výrazne zlepšili a patril k najrýchlejším jazdcom v celom poli. To nezostalo bez povšimnutia, a tak čoraz viac tímov prikazovalo svojim jazdcom, aby išli do boxov na výmenu pneumatík. Po zastávkach v boxoch zostali Pérez, Leclerc a Sainz na prvých troch miestach.

V 35. kole muselo na trať druhýkrát vyjsť bezpečnostné vozidlo, pretože Yuki Tsunoda mal nehodu; preteky pokračovali v 39. kole. Verstappen, ktorý bol medzitým piaty, pri snahe predbehnúť Landa Norrisa pred ním nedobrzdil, takže sa musel vrátiť na trať cez výbehovú zónu a klesol o niekoľko miest. Poradie na čele zostalo nezmenené. V 43. kole sa aktivoval predbiehací systém DRS. Charles Leclerc, ktorý za Pérezom zaostával o necelú sekundu, ho od tohto momentu dostal pod silný tlak, ale Mexičan dokázal odraziť všetky útoky svojho monackého súpera a po jazdeckej chybe jazdca Ferrari sa mu dokonca vzdialiť. Po dosiahnutí časového limitu 2 hodín boli preteky ukončené mávnutím šachovnicovej vlajky. Jazdec Red Bullu Sergio Pérez vyhral preteky s náskokom 7.5 sekundy pred Charlesom Leclercom, a Carlosom Sainzom. Ani následný päťsekundový trest pre Péreza za priestupok počas reštartu za bezpečnostným vozidlom nezmenil výsledok.

Max Verstappen skončil siedmy a Lewis Hamilton, ktorý štartoval z tretieho miesta, deviaty po niekoľkých jazdeckých chybách vrátane nehody v 33. kole, pri ktorej si poškodil predné krídlo.

Výsledky
--------

### Kvalifikácia

| Poz. | # | Jazdec | Konštruktérsky tím | 1. kvalifikácia | 2. kvalifikácia | 3. kvalifikácia | Grid |
| --- | --- | --- | --- | --- | --- | --- | --- |
| 1 | 16 | MON  Charles Leclerc | Ferrari | 1:54.129 | **1:52.343** | **1:49.412** | 1 |
| 2 | 11 | MEX  Sergio Pérez | Red Bull-RBPT | 1:54.404 | 1:52.818 | 1:49.434 | 2 |
| 3 | 44 | GBR  Lewis Hamilton | Mercedes | 1:53.161 | 1:52.691 | 1:49.466 | 3 |
| 4 | 55 | ESP  Carlos Sainz Jr. | Ferrari | 1:54.559 | 1:53.219 | 1:49.583 | 4 |
| 5 | 14 | ESP  Fernando Alonso | Alpine-Renault | 1:55.360 | 1:53.127 | 1:49.966 | 5 |
| 6 | 4 | GBR  Lando Norris | McLaren-Mercedes | 1:55.914 | 1:53.942 | 1:50.584 | 6 |
| 7 | 10 | FRA  Pierre Gasly | AlphaTauri-RBPT | 1:55.606 | 1:53.546 | 1:51.211 | 7 |
| 8 | 1 | NED  Max Verstappen | Red Bull-RBPT | **1:53.057** | 1:52.723 | 1:51.395 | 8 |
| 9 | 20 | DEN  Kevin Magnussen | Haas-Ferrari | 1:55.103 | 1:54.006 | 1:51.573 | 9 |
| 10 | 22 | JPN  Yuki Tsunoda | AlphaTauri-RBPT | 1:55.314 | 1:53.848 | 1:51.983 | 10 |
| 11 | 63 | GBR  George Russell | Mercedes | 1:54.633 | 1:54.012 |  | Box1 |
| 12 | 18 | CAN  Lance Stroll | Aston Martin Aramco-Mercedes | 1:55.629 | 1:54.211 |  | 11 |
| 13 | 47 | DEU Mick Schumacher | Haas-Ferrari | 1:55.736 | 1:54.370 |  | 12 |
| 14 | 5 | GER  Sebastian Vettel | Aston Martin Aramco-Mercedes | 1:55.602 | 1:54.380 |  | 13 |
| 15 | 24 | CHN  Guanyu Zhou | Alfa Romeo-Ferrari | 1:55.375 | 1:55.518 |  | 14 |
| 16 | 77 | FIN  Valtteri Bottas | Alfa Romeo-Ferrari | 1:56.083 |  |  | 15 |
| 17 | 3 | AUS  Daniel Ricciardo | McLaren-Mercedes | 1:56.226 |  |  | 16 |
| 18 | 31 | FRA  Esteban Ocon | Alpine-Renault | 1:56.337 |  |  | 17 |
| 19 | 23 | THA  Alexander Albon | Williams-Mercedes | 1:56.985 |  |  | 18 |
| 20 | 6 | CAN  Nicholas Latifi | Williams-Mercedes | 1:57.532 |  |  | 19 |
| 107% čas: 2:00.971 |

**Poznámky:**

* **^1**  – George Russell sa kvalifikoval na 11. mieste, ale musel štartovať z boxovej uličky, pretože prekročil limit prvkov pohonnej jednotky, a tieto zmeny na jeho monoposte boli vykonané počas režimu parc fermé.

### Preteky

| Poz. | # | Jazdec | Konštruktér | Kolá | Čas/Mimo | Grid | Body |
| --- | --- | --- | --- | --- | --- | --- | --- |
| 1 | 11 | **MEX  Sergio Pérez** | **Red Bull-RBPT** | 59 | 2:02:20.2382 | 2 | **25** |
| 2 | 16 | **MON  Charles Leclerc** | **Ferrari** | 59 | +2.595 | 1 | **18** |
| 3 | 55 | **ESP  Carlos Sainz Jr.** | **Ferrari** | 59 | +10.305 | 4 | **15** |
| 4 | 4 | GBR  **Lando Norris** | **McLaren-Mercedes** | 59 | +21.133 | 6 | **12** |
| 5 | 3 | AUS  **Daniel Ricciardo** | **McLaren-Mercedes** | 59 | +53.282 | 16 | **10** |
| 6 | 18 | CAN  **Lance Stroll** | **Aston Martin Aramco-Mercedes** | 59 | +56.330 | 11 | **8** |
| 7 | 1 | **NED  Max Verstappen** | **Red Bull-RBPT** | 59 | +58.825 | 8 | **6** |
| 8 | 5 | GER  **Sebastian Vettel** | **Aston Martin Aramco-Mercedes** | 59 | +1:00.032 | 13 | **4** |
| 9 | 44 | GBR  **Lewis Hamilton** | **Mercedes** | 59 | +1:01.515 | 3 | **2** |
| 10 | 10 | FRA  **Pierre Gasly** | **AlphaTauri-RBPT** | 59 | +1:09.576 | 7 | **1** |
| 11 | 77 | FIN  Valtteri Bottas | Alfa Romeo-Ferrari | 59 | +1:28.844 | 15 |  |
| 12 | 20 | DEN  Kevin Magnussen | Haas-Ferrari | 59 | +1:32.610 | 9 |  |
| 13 | 47 | DEU Mick Schumacher | Haas-Ferrari | 58 | +1 kolo | 12 |  |
| 14 | 63 | GBR  George Russell | Mercedes | 57 | +2 kolá | Box |  |
| Ret | 22 | JPN  Yuki Tsunoda | AlphaTauri-RBPT | 34 | Havária | 10 |  |
| Ret | 31 | FRA  Esteban Ocon | Alpine-Renault | 26 | Motor | 17 |  |
| Ret | 23 | THA  Alexander Albon | Williams-Mercedes | 25 | Poškodenie pri havárii | 18 |  |
| Ret | 14 | ESP  Fernando Alonso | Alpine-Renault | 20 | Motor | 5 |  |
| Ret | 6 | CAN  Nicholas Latifi | Williams-Mercedes | 7 | Poškodenie pri kolízii | 19 |  |
| Ret | 24 | CHN  Guanyu Zhou | Alfa Romeo-Ferrari | 6 | Kolízia | 14 |

**Poznámky:**

* **^2**  – Sergio Pérez dostal päťsekundovú penalizáciu za porušenie procedúry za bezpečnostným vozidlom. Trest nemal vplyv na jeho konečné umiestnenie.

Priebežné poradie šampionátu
----------------------------

Poradie o Pohár jazdca (Top 5)

|  | Pozícia | Jazdec | Body |
| --- | --- | --- | --- |
|  | 1 | NED  Max Verstappen | 341 |
|  | 2 | MON  Charles Leclerc | 237 |
|  | 3 | MEX  Sergio Pérez | 235 |
|  | 4 | GBR  George Russell | 203 |
|  | 5 | ESP  Carlos Sainz Jr. | 202 |

Poradie o Pohár konštruktérov (Top 5)

|  | Pozícia | Konštruktér | Body |
| --- | --- | --- | --- |
|  | 1 | AUT  Red Bull-RBPT | 576 |
|  | 2 | ITA  Ferrari | 439 |
|  | 3 | GER  Mercedes | 373 |
|  1 | 4 | GBR  McLaren-Mercedes | 129 |
|  1 | 5 | FRA  Alpine-Renault | 125 |

Referencie
----------

1. ↑  FORMULA1.COM: F1 announces 24-race calendar for 2023 (po anglicky)
2. ↑  FORMULA1.COM: Formula 1 calendar to feature six Sprint events from 2023 onwards (po anglicky)
3. ↑  FORMULA1.COM: Formula 1 to race in Monaco until 2025 under new deal (po anglicky)
4. ↑  FORMULA1.COM: Yuki Tsunoda to stay on with AlphaTauri for 2023 (po anglicky)
5. ↑  FORMULA1.COM: Alfa Romeo confirm Zhou Guanyu to stay on for 2023 (po anglicky)
6. ↑  DAZN.COM: Fernando Alonso, a por dos récords históricos de Kimi Raikkonen, y otros datos desconocidos sobre el GP de Singapur de Fórmula 1 (po španielsky)
7. ↑  MOTORSPORT.COM: Albon prepared for Singapore F1 return after missing Monza (po anglicky)
8. ↑  FORMULA1.COM: ‘It’s incredibly frustrating’ – Verstappen rues aborted final lap after going ‘2.7 seconds’ quicker (po anglicky)
9. ↑  MOTORSPORT-TOTAL.COM: Red Bull verrechnet sich beim Sprit: Verstappen zweimal um Pole gebracht! (po nemecky)
10. ↑  FORMULA1.COM: Perez holds off Leclerc to win rollercoaster 2022 Singapore Grand Prix as Verstappen settles for 7th (po anglicky)